রব বোরডন

রবার্ট গ্রেগরি বোরডন (জন্ম ২০ জানুয়ারি, ১৯৭৯) একজন মার্কিন সঙ্গীতজ্ঞ, যিনি রক ব্যান্ড লিংকিন পার্কের সহ-প্রতিষ্ঠাতা সদস্য এবং সাবেক ড্রামার হিসেবে সর্বাধিক পরিচিত। তিনি ২০১৭ সালে ব্যান্ডটি বিরতিতে যাওয়া পর্যন্ত সেখানে ছিলেন; ২০১৯ সালে ব্যান্ড সদস্যরা জনসম্মুখের বাইরে একসাথে কাজ শুরু করলে তিনি ব্যান্ডে ফিরে আসতে অস্বীকৃতি জানান এবং তার স্থলাভিষিক্ত হন কলিন ব্রিটেন।

প্রাথমিক জীবন

বোরডনের জন্ম ক্যালাবাসাস, ক্যালিফোর্নিয়ায়। ছোটবেলায় তিনি ধ্রুপদি পিয়ানোর পাঠ নেন। অ্যারোস্মিথের একটি কনসার্টে অংশ নেওয়ার পর তিনি ড্রাম বাজানোর অনুপ্রেরণা পান, যেখানে তাকে ব্যক্তিগতভাবে ড্রামার জোই ক্রেমারের সঙ্গে পরিচয় করিয়ে দেওয়া হয়। তিনি টাওয়ার অফ পাওয়ার এবং আর্থ, উইন্ড অ্যান্ড ফায়ার-কে তার প্রাথমিক অনুপ্রেরণা হিসেবে উল্লেখ করেন। বোরডন আগৌরা উচ্চ বিদ্যালয়ে পড়াশোনা করেন, যেখানে তিনি ভবিষ্যতের ব্যান্ডমেট ব্র্যাড ডেলসন এবং মাইক শিনোদার সঙ্গে স্কুলের জ্যাজ ব্যান্ডে পরিচিত হন। পূর্ণসময়ের সংগীতশিল্পী হওয়ার আগে বোর্ডন একটি রেস্তোরাঁয় ওয়েটার হিসেবে এবং একটি বোলিং অ্যালেতে পার্টি সমন্বয়কারী হিসেবে কাজ করতেন। তিনি সান্টামনিকা কলেজে পড়াশোনা করেন, যেখানে তিনি হিসাববিজ্ঞান শিখেছিলেন।

কর্মজীবন

বোরডন ও ব্র্যাড ডেলসন মিলে রিলেটিভ ডিগ্রি নামে একটি ব্যান্ড গঠন করেন। ব্যান্ডটি রক্সি থিয়েটারে একটি পূর্ণাঙ্গ কনসার্ট করে, তবে পরে ভেঙে যায়।

বোরডন পরবর্তীতে ডেলসন ও মাইক শিনোদার সঙ্গে মিলে ১৯৯৬ সালে জিরো (পরে লিংকিন পার্ক) গঠন করেন। ব্যান্ডটি তাদের প্রথম অ্যালবাম হাইব্রিড থিওরি (২০০০) দিয়ে মূলধারায় সাফল্য পায়, যা পরে মার্কিন রেকর্ডিং ইন্ডাস্ট্রি অ্যাসোসিয়েশন কর্তৃক ১২× প্লাটিনাম সার্টিফিকেশন লাভ করে। বোরডন লিংকিন পার্ক-এর ড্রামার হিসেবে সাতটি স্টুডিও অ্যালবাম ও বহু আন্তর্জাতিক সফরে অংশ নেন। ড্রাম ও পারকাশনের বাইরে, তিনি ডেলসন এবং বেজবাদক ডেভ ফ্যারেলের সঙ্গে ব্যান্ডের ব্যবসায়িক কার্যক্রম পরিচালনা করতেন।

ব্যান্ডের ষষ্ঠ স্টুডিও অ্যালবাম দ্য হান্টিং পার্টি তৈরির সময় তিনি মূলত "কিজ টু দ্য কিংডম" গানটি অনুশীলন করে টানা সাত দিন প্রতিদিন দশ ঘণ্টা করে ড্রাম বাজান। এতে তাঁর পিঠে আঘাত লাগে, তবে পরে তিনি সুস্থ হয়ে ওঠেন।

তিনি ২০১৭ সাল পর্যন্ত লিংকিন পার্ক-এ ছিলেন, যখন প্রধান ভোকালিস্ট চেস্টার বেনিংটনের মৃত্যুর পর ব্যান্ডটি বিরতিতে যায়। পরে বোরডন অন্য সদস্যদের জানান যে তিনি ব্যান্ড থেকে দূরে থাকতে চান এবং পুনঃপ্রকাশ প্রচারণা বা ২০২৪ সালের সংকলন অ্যালবাম পেপারকাটস-এ অংশ নেননি। লিংকিন পার্ক ৫ সেপ্টেম্বর, ২০২৪-এ নতুন সদস্যদের নিয়ে পুনর্গঠনের ঘোষণা দেয়, যেখানে কলিন ব্রিটেন বোরডনের স্থলাভিষিক্ত হন।

সঙ্গীতিক অনুপ্রেরণা

বোরডনের সঙ্গীতিক অনুপ্রেরণার মধ্যে রয়েছে লেড জেপেলিন, টাওয়ার অফ পাওয়ার, অ্যারোস্মিথ, দ্য পুলিশ, ব্যাড রিলিজন, স্টিলি ড্যান, সিস্টেম অফ এ ডাউন, ইনকিউবাস, এবং ডেভ ম্যাথিউজ ব্যান্ড।

ব্যক্তিগত জীবন

বোর্ডন লস অ্যাঞ্জেলেসে বসবাস করেন। তিনি ইহুদি।

ডিসকোগ্রাফি
লিংকিন পার্ক
হাইব্রিড থিওরি (২০০০)
মেটিওরা (২০০৩)
মিনিটস টু মিডনাইট (২০০৭)
এ থাউজেন্ড সানস (২০১০)
লিভিং থিংস (২০১২)
দ্য হান্টিং পার্টি (২০১৪)
ওয়ান মোর লাইট (২০১৭)

তথ্যসূত্র

বহিঃসংযোগ

বিষয়শ্রেণী:১৯৭৯-এ জন্ম
বিষয়শ্রেণী:জীবিত ব্যক্তি
বিষয়শ্রেণী:মার্কিন রক ড্রামার
বিষয়শ্রেণী:লিংকিন পার্কের সদস্য